Ieri s-a deschis, cu o întârziere de o lună, drumul peste masivul Gutâi, închis de la începutul lunii august, pentru a se reface integral stratul de asfalt. Surpriza maramureșenilor care au trecut ieri pe mult-lăudatul și mult-așteptatul drum a fost una colosală: drumul arăta pe mari porțiuni ca după bombardament, cu gropi, porțiuni de asfalt neturnate încă și multe zone pe care în loc de drum nivelat se găseau gogoloaie de material pierdut de mașinile constructorului.

În mod firesc, o parte a presei și o mulțime de cetățeni au postat pe rețelele sociale imagini și texte descriptive, arătându-se nemulțumiți și șocați de calitatea lucrării și de rezultatul unei așteptări de două luni, în care au trebuit să își distrugă mașinile folosind rute secundare cu carosabil absolut impracticabil și imposibil de acceptat pentru o țară civilizată.

Ca urmare a acestor postări și proteste perfect îndreptățite din rețelele sociale, domnul Cosmin Mesaroș, purtător de cuvânt al Prefecturii Maramureș, a găsit de cuviință să reacționeze la aceste observații ale cetățenilor care îi plătesc salariul plasând pe pagina sa de Facebook următorul mesaj:

Către Mercenarii pupincuriști, slugile nevertebrate, mangalițele degrabă uițătoare și (desigur) obiective, micuții bășinoși de serviciu, curvele anonime (dar cu pseudonime), limbricii veșnic-cârcotași, ciobanii mutați direct la garsonieră, microcefalii libidinoși (și pe alocuri slobozitori de untură)… Ah, și către tine, micuță rezervație de păduchi de mahala… Vă rog frumos, nu mai plescăți când o sugeți!

Menționăm că domnul Cosmin Mesaroș este fost realizator, în perioada 2013 – 2014, al emisiunii Dezbaterea Zilei de la postul de televiziune eMaramureș, deținut prin intermediari de către primarul municipiului Baia Mare, Cătălin Cherecheș, iar unul dintre cei mai buni prieteni ai săi, care i-a aprobat cu entuziasm conținutul postării de mai sus, este așa-zisul jurnalist Radu Țolaș, de la care probabil a și căpătat lecții aprofundate de vocabular, care l-au ajutat să redacteze textul de mai sus, destinat unor cetățeni ai județului Maramureș nemulțumiți de activitatea reprezentanței guvernului în teritoriu.